ལྔ་པ་ཕྲ་མ་བཤད་པ།ངག་གི་མི་དགེ་བ་གཉིས་པ་ཕྲ་མ་ནི།འཇིག་རྟེན་པའི་ཁ་སྐད་ལྟར་བྱས་ན་ཕུང་བརྒྱབ་པའམ་ནང་ཁུལ་དཀྲུག་ཤིང་གི་སྐད་ཆ་བཤད་པ་ལ་ཕྲ་མ་ཟེར།ཕུང་རྒྱག་འདོད་ནས་མཐུན་པོ་དང་འཆམ་པོ་ཡོད་མཁན་ཞིག་མི་འཆམ་པར་བཟོ་བ་དང༌།མཐུན་པོའམ་འཆམ་པོ་མེད་མཁན་ཞིག་ལྷག་པར་མི་འཆམ་པའི་ཆེད་ཕུང་བརྒྱབས་ན་ཕྲ་མ་ཡིན་པས་ཆོས་དང་འགལ་བར་མ་ཟད།འཇིག་རྟེན་མིའི་ལུགས་ཡ་རབས་སྤྱོད་བཟང་དང་འགལ་བས་མ་རབས་ཐ་ཆད་ཀྱི་བྱ་བ་ཡིན།ཕུང་རྒྱག་བྱེད་ཀྱི་ཚིག་ལ་བདེན་རྫུན་དང་ཚིག་སྙན་མི་སྙན་གྱི་ཁྱད་པར་མེད་པར་ཕ་རོལ་པོས་ཕུང་བརྒྱབས་པར་གོ་སོང་ནའང་ཕྲ་མ་བཤད་པའི་སྡིག་པ་ཡོང་བས་ཕུང་ཁར་གཏུག་ཐུབ་དགོས་པའི་ངེས་པ་མེད།ཕུང་ཁར་གཏུག་ཐུབ་པ་ལ་རང་ལ་ནུས་པ་ཞིག་དགོས་པས་ཕྲ་མ་ཤོད་མཁན་ལ་ནུས་པ་ཡོད་མེད་སྣ་ཚོགས་ཡིན།དེང་སང་མི་དགའ་སའི་ནང་ཁུལ་ཕུང་ཁར་གཏུགས་ནས་རང་ཕྱོགས་རྒྱལ་ཐབས་བྱེད་པ་ནི་ཆབ་སྲིད་པའི་སྲིད་ཇུས་དང་དེ་ལྟར་བྱེད་མཁན་ལ་ཆབ་སྲིད་པ་ཡིན་པར་ངོས་འཛིན་པ་འདི་ཆེས་མ་རབས་ཀྱི་བྱ་སྤྱོད་ནོར་འཁྲུལ་ཅན་ཞིག་ཡིན།རང་ལ་མི་གཞན་ཞིག་གིས་ཕུང་བརྒྱབས་ན་རང་གི་སེམས་ལ་གནོད་ཅིང་འཚེ་བའི་སྡུག་བསྔལ་གྱིས་སེམས་མི་བདེ་བ་ཡོང་བ་བཞིན་དུ།རང་གིས་མི་གཞན་ཞིག་ལ་ཕུང་བརྒྱབས་ན་མི་དེའི་སེམས་ལ་གནོད་ཅིང་འཚེ་བའི་སྡུག་བསྔལ་ཡོང་གི་ཡོད་དུས་མི་དགེ་བའི་ལས་ཡིན་པས་ཕྲ་མ་བཤད་མི་ཉན།།